|  |
| --- |
| **Hand. 17:16-34****“Jy sê jy glo in God, die Vader ... Wat bedoel jy?”***Andries Burger, GK Pinetown, 17 Oktober 2021* |

*Sing:* *Lied 197:1; Ps.33:1,5,11(T); Lied 260:1; “My God is so groot.”; Lied 203:3; Lied 253:2; Lied 525:1,3, “Vrede”*

Binne ons konteks van twee gemeentes wat saam wonder óf en dalk hóe die Here ons paadjies vorentoe wil saamvleg,

is ons besig om te besin oor die belangrikste ding wat ons in eenheid saambind –

presies dieselfde geloof en verstaan van die Bybel soos ons dit bely in presies dieselfde belydenisskrifte.

Verlede week het ons gefokus op wát saligmakende geloof is –

 nie net om te weet en te aanvaar dat daar ŉ God is nie,

maar om Hom en alles wat Hy met sy volle gesag in die Bybel bekend maak só te vertrou, dat ons ons lewens op die spel plaas daarvoor.

Om heeltemal seker te wees en sonder twyfel oortuig te wees van alles daarin sodat ons lewens verander.

(As jy dit gemis het of as jy weer daarna wil kyk - gaan na GK Pinetown se web blad of die Facebook bladsy.)

Maar ons eenheid en ons onderskeid van die wêreld is nie dát ons glo nie, maar wát ons glo.

Geloof kan nie van kennis losgemaak word nie. Sonder ŉ vaste kennis kan daar tog geen sekerheid en definitief geen standvastigheid in geloof wees nie.

Een van die eenvoudigste uiteensetting van wat ons glo is die Apostoliese geloofsbelydenis – en dit is die basis wat ek oor die volgende paar weke wil gebruik om ons gedeelde geloof te bevestig.

Dit is nié ŉ óu belydenis soos party mense wil beweer nie. Dit is wel waarhede wat al lankal deur God bekend gemaak is, maar ons bely nie daarin wat ons oupas geglo het nie.

Elke keer wanneer ons dit bely is dit vars en eietyds want ons begin met

“Ek glo.”

Nie iemand anders nie, nie in die verlede nie – ek self, persoonlik,

 Nou, in hierdie oomblik, steeds, en weer, en aanhoudend...

Wat glo ons?

Die hele belydenis vorm ŉ eenheid wat God bely as die drie-enige God soos Hy Hom in die Bybel bekendmaak.

 Ons bely in die eerste plek dat ons glo in God – die Vader, Seun en Heilige Gees.

Dit is nie iets wat ŉ mens kon uitdink nie, dit is nie iets wat ons behoorlik kan verduidelik nie.

Ons glo dit want dit is hoe God Homself in sy Woord bekendgemaak het – op baie plekke, ek noem net een, Joh. 15:26, *“26Wanneer die Voorspraak kom, wat Ek (Jesus Christus die Seun van God) vir julle van die Vader af sal stuur, die Gees van die Waarheid, wat van die Vader uitgaan, sal Hy oor My getuig.*

So het Hy Hom bekend gemaak as een enkele God, wat Homself in drie persone openbaar, Vader, Seun en Heilige Gees.

Verder fokus die belydenis dan op elkeen van die persone waarin God Homself openbaar.

 Vandag fokus ons op God, die Vader.

 Lees **<< Hand. 17:16-34 >>**

Tussen mense wat soos blindes rondtas om hulle honger na God te vul met allerhande afgode

verkondig Paulus die ware God wat alle mense en alle dinge gemaak het,

wat aan almal lewe en asem gee, wat bepaal hoe lank elkeen sal bestaan en waar hulle sal woon. (Vandag steeds dieselfde...)

Hoor jy?

God die almagtige!

Daar is niks en niemand bo Hom nie.

Niks en niemand kan Hom teengaan nie, Hy is bo alles en almal – bo alle kragte en magte.

Hy kan énigiets doen en laat gebeur wat Hy ook al wil – sonder moeite, sonder enige beperking. Hy moet maar net wil en dit is reeds.

Hy is die skepper van hemel en aarde,

alles wat daar is – sigbaar en onsigbaar, wat nog daar is en wat al uitgesterf het,

álles is daar omdat Hy dit geskep het, omdat Hy dit uit niks laat voortkom het.

Laat daar maar debatte wees oor hoe Hy dit laat gebeur het en hoe lank Hy geneem het – maar daar kan geen twyfel wees nie dat dit Hy is wat in beheer was, niks was toevallig nie.

Hy het nie net gemaak nie, Hy onderhou dit – Hy bepaal wie bly waar, Hy bepaal hoe lank elkeen leef.

Hy gebruik die natuur en mense wat Hy gemaak het, maar elke reënbui, elke tros piesangs, elke salaristjek, elke asemteug is onder sy beheer.

God is die Almagtige, Skepper van hemel en aarde.

 Dit is tog wat jy van God sou verwag

 Die verstommende, onbegryplike wonder is dat ons glo dat Hý – ons Vader is!

Wie dink ons is ons?!

Dink bietjie daaraan.

As kroon van sy maaksels het die mens, wat God moes verteenwoordig, teen Hom gerebelleer en in opstand gekom om Hom uit te daag en “soos Hy te wil wees”.

Belaglik, maar skrikwekkend waar.

Hy het vir die mens ŉ verterende vuur geword en die mens het kinders van sy toorn geword.

 En tóg glo ons dat hierdie almagtige God ons Vader is...

Hoe kan dit wees?

Omdat Hy dit so bestem het, Hy het dit besluit en laat gebeur...

In die Bybel word daar op drie maniere verwys na God as Vader.

 Die eerste is dat Hy die Vader is van alles en almal wat Hy geskep het.

Jare gelede het ek ŉ Joodse vriend uit Amerika uiteindelik oortuig om die Nuwe Testament te lees. Na die eerste aand vra hy my toe hoeveel kinders God dan gehad het. Ek was uit die veld geslaan – waar sou hy daaraan kom?

Wel, in Lukas 3 word Jesus se geslagsregister uiteengesit tot by Adam, “die seun van God.”

Adam was nie ŉ ware seun nie, hy was nie gebore nie, hy was gemaak.

Maar omdat God hom gemaak het, word hy God se seun genoem, en God dus sy Skepper-Vader.

 Dit is egter nié wat ons bedoel in ons geloofsbelydenis nie.

Die tweede manier om na God te verwys as Vader is van sy eniggebore Seun –

Jesus Christus wat self God is, een in wese met sy Vader.

Dit is wat ons in Joh. 1:14 lees, *“14En die Woord het vlees geword en het onder ons gewoon – en ons het sy heerlikheid aanskou, ŉ heerlikheid soos van die Eniggebore wat van die Vader kom – vol genade en waarheid.*

Dit is ook nié wat ons bedoel in die belydenis nie.

Van die eerste tot die heel laaste bly alle mense skepsels, maaksels van God.

Al woon die Heilige Gees in gelowiges (1 Kor. 6:19); en

al word ons verander om al meer gelyk te word aan die beeld van Christus (2 Kor.3:18) en

al kry ons al meer deel aan die goddelike natuur (2 Pet. 1:4)

 word ons nooit self gode nie.

 Jesus Christus is sy éniggebore Seun – dit beteken die enigste.

Ons bely dat ons op ŉ derde manier kinders geword het ons Almagtige God en Vader.

In Gal. 4:5-6 lees ons dat God sy Seun gestuur het om mens te word, *“5om ons, wat aan die wet onderworpe was, los te koop sodat ons as kinders van God aangeneem kom word. 6En omdat ons sy kinders is, het God die Gees van sy Seun in ons harte gestuur, en in ons roep Hy uit, “Abba!” Dit beteken Vader!”*

Dit is wat ons bely – dat ons deur die verlossingswerk van Christus losgekoop is van ons sondeskuld en

dat God ons in Christus aangeneem het as sy kinders, en daarom ons Vader is.

Dit is vir ons alledaags om God as ons Vader aan te spreek soos Jesus ons ook geleer het om te bid.

Maar dit is ŉ uitsonderlike wonder, ŉ onverdiende genade!

Wanneer Joodse kinders geleer word om te bid is daar blykbaar meer as 40 maniere hoe hulle Hom kan aanspreek – maar nie één daarvan is “Vader” nie. Nêrens in die Bybel of in énige Joodse geskrifte word die God van Israel aangespreek as “vader” nie – die eerste keer wat dit in ŉ Joodse geskrif voorkom was blykbaar eers in die 10de eeu – 1 000 jaar na Christus!

Daar was net een uitsondering – ŉ Joodse Rabbi in die eerste eeu uit Galilea wat God as Vader aanspreek in elke gebed wat van Hom aangeteken is (behalwe een).

 En wie was Hy – Jesus Christus.

En omdat ons in Hom glo en deel kry aan sy soenverdienste –

daarom neem God ons aan as sy kinders, daarom kan ons bely dat die Almagtige God, die skepper van hemel en aarde ons Vader is.

Nou moet ons nie aan ons aardse vaders dink asof God só ŉ vader is nie.

Daar is wonderlike vaders onder ons, maar die beste daarvan is nie eens ŉ skaduwee van ons perfekte hemelse Vader nie.

En dan is daar natuurlik vaders wat maar erg te kort skiet, selfs party wat die allergruwelikste afwykings is van wat ŉ vader behoort te wees.

My hart bloei saam met jou as jou pa jou te nagekom het, en ek bid dat jy juis sal weet om jou hemelse vader nie tussen mense te wil leer ken nie –

 leer Hom ken uit sy Woord, en deur sy Seun Jesus Christus dop te hou.

Daar is mense wat ons hemelse Vader se liefde miskyk asof Hy ŉ ongenaakbare, woedende God van die Ou Testament sou wees.

Dit is nonsies en ŉ moedswillige dwaling.

In 1 Joh. 4:9 leer ons dat God sy liefde openbaar het deur sy enigste Seun te stuur sodat ons deur Hom kan lewe. Wie het sy Seun gestuur – ons Vader.

In Rom. 8:32 lees ons dat Hy sy eie Seun nie gespaar nie, maar Hom oorgelewer om ons te red.

En dan vir my die aangrypendste bewys van sy liefde vir ons – toe sy eie Seun in Getsemane pleit om gespaar te word van die helse verlating deur sy Vader – toe staan God dit nie toe nie, want dan sou ons verlore gebly het. (Mark 14:36)

 Ons almagtige Vader het ons oneindig lief!

Ef. 1:3-5, *“3Aan God, die Vader van ons Here Jesus Christus, kom al die lof toe! Hy het ons in Christus geseën met al die seëninge van die Gees wat daar in die hemel is. 4So het Hy, nog voordat die wêreld geskep is, ons in Christus uitverkies om heilig en onberispelik voor Hom te wees. 5In sy liefde het Hy ons, volgens sy genadige beskikking, toe ook al daarvoor bestem om deur Jesus Christus sy kinders te wees.*

Dit is wat dit beteken wanneer ons bely, “

 “Ek glo in God, die Vader, die Almagtige, die Skepper van hemel en aarde..

Nog een ding is baie belangrik om raak te sien – die eenvoudige woordjie “in”.

As ons sou sê ons glo “aan” Hom – dan sou dit beteken dat ons aanvaar dat Hy bestaan en almagtig is en die skepper is en dat Hy ŉ vader is – dalk vir ander...

Maar met die kleine woordjie “in” bely en erken en bevestig ons dat dit alles spesifiek vir ons persoonlik so is – vir my en jou wat in Hom glo.

 Daarmee sê jy: die Almagtige Skepper is mý Vader;

Sy liefde, wat deur niks gestuit kom word nie, is vir mý bedoel, Hy het sy seun vir mý onthalwe gestuur;

ék vertrou Hom, bely jy

Jy is absoluut oortuig dat niks jou van sy liefde kan skei nie,

maak nie saak wat jy in hierdie lewe moet verduur nie – jy is absoluut seker van sy liefde vir jóu, want Hy het dit so duidelik bewys deur sy eie Seun te stuur as ŉ losprys vir jóu;

Sy vergelding en straf wat jy moes kry het Hy op sy eie Seun laat afkom.

En as ons deur riviere van beproewing moet gaan, deur vure van lyding?

 Dan is Hy bý ons, ons Vader... wat ons nooit sal verlaat nie...

Wanneer ons bely dat ons in God die Vader glo, dan onstel die wêreld ons nie meer nie; ernstige siekte, geweld en ander gevare en onsekerhede breek nie meer ons spoed nie. In die swartste nag, in die diepste put daar is Hy by ons...

 Ons is mos kinders van die Almagtige Vader, Skepper van hemel en aarde.

ŉ Laaste vraag – hoe leer jy Hom ken, hoe leer jy meer van hom ken? Deur Jesus Christus.

Hy sê in Luk. 10:22 dat niemand weet wie die Vader is nie behalwe die Seun en elkeen aan wie die Seun dit wil bekend maak.

 En hoe duidelik het Christus Hom nie sigbaar gemaak nie...

 Toe Filippus in Joh. 14:8 vra dat Jesus vir hulle die Vader moet wys, toe, *“9(sê) Jesus vir hom: Ek is so lankal al by julle, en het jy My nie geken nie, Filippus? Hy wat My gesien het, het die Vader gesien.”*

Onthou dit as ons netnou Nagmaal vier –

 ons fokus op Christus, maar deur Hom leer ons ook ons Vader ken.

Sy geregtigheid om geen sonde ongestraf te laat bly nie –

sy genade om dit op sy Seun te laat afkom sodat elkeen wat in Hom glo vrygespreek word.

In Jesus Christus het ook die Vader, sigbaar geword –

en dit is die volgende deel van ons geloofsbelydenis waarop ons volgende week sal fokus as die Here so beskik.

Amen